บริษัทตามหนี้ตีปีกเปิดตลาดรายย่อย
ธปท.ไฟเขียว &#8220;รีโซลูชั่นเวย์&#8221; ปล่อยกู้รายย่อย เชื่อปีหน้าหนี้เสียเพิ่มแน่
10 ธ.ค. 2555

ธปท.ไฟเขียว “รีโซลูชั่นเวย์” ปล่อยกู้รายย่อย เชื่อปีหน้าหนี้เสียเพิ่มแน่
นายประชา ชัยสุวรรณ ประธานชมรมผู้ติดตามหนี้ที่เป็นธรรมและกรรมการผู้จัดการ บริษัท รีโซลูชั่น เวย์ กล่าวว่า ธนาคารแห่งประเทศไทย (ธปท.) ได้อนุมัติให้บริษัทเป็นผู้ประกอบธุรกิจสินเชื่อส่วนบุคคลภายใต้การกำกับ (นันแบงก์) ทำให้สามารถดำเนินธุรกิจปล่อยสินเชื่อรายย่อยได้ 
นายประชา กล่าวว่า ในปีหน้าบริษัทมีแผนที่จะรุกธุรกิจปรับโครงสร้างหนี้สินเชื่อส่วนบุคคล ซึ่งจะเริ่มจากกลุ่มลูกค้าที่บริษัทซื้อบัญชีลูกหนี้มาจากสถาบันการเงินมาบริหาร 7,0008,000 ล้านบาท รวมทั้งเสนอทางเลือกให้กับลูกหนี้ที่บริษัทรับจ้างติดตามหนี้จากสถาบันการเงิน เพื่อช่วยในด้านการเงินเพิ่มเติม
ขณะเดียวกัน บริษัทจะรับรีไฟแนนซ์หนี้กับลูกค้าทั่วๆ ไปด้วย โดยเฉพาะกลุ่มที่มีปัญหาหนี้กับสถาบันการเงิน ด้วยการปรับโครงสร้างหนี้ให้ จัดให้ผ่อนระยะยาวเพื่อให้มีความสามารถในการผ่อนชำระได้ 
นายประชา กล่าวว่า ขณะนี้ยังไม่มีสัญญาณว่าหนี้สินเชื่อรายย่อยจะมีปัญหาหนี้เสีย แต่ก็น่าเป็นห่วงว่าในปีหน้าอาจจะมีปัญหาหนี้เสียเพิ่มมากขึ้น โดยเฉพาะหนี้บัตรเครดิตและสินเชื่อส่วนบุคคล ส่วนหนี้เสียจากการเช่าซื้อรถยนต์จะยังไม่เห็นมากนัก เนื่องจากลูกค้าคงจะต้องกัดฟันทนผ่อนชำระให้ผ่านพ้นปีแรกไปก่อน เพื่อให้ได้สิทธิคืนภาษีรถคันแรก